

NOTĂ DE FUNDAMENTARE

Administraţia Naţională ,,Apele Române”, instituţie publică de interes național cu personalitate juridică care funcţionează în coordonarea Ministerului Mediului, Apelor şi Pădurilor, administrează bunurile din domeniul public al statului de natura celor prevăzute la art. 136 alin. (3) din Constituţia României, republicată, în anexa nr. 2 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

În conformitate cu prevederile art. 2ˡ coroborate cu cele ale art. 2² din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, “reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă” și “începând cu data de 1 ianuarie 2008, activele fixe corporale de natura construcţiilor şi terenurilor aflate în patrimoniul instituţiilor publice vor fi reevaluate cel puţin o dată la 3 ani, în condiţiile prevăzute la art. 21, de o comisie numită de conducătorul instituţiei publice sau de evaluatori autorizaţi conform reglementărilor legale în vigoare, rezultatele reevaluării urmând a fi înregistrate în contabilitate până la finele anului în care s-a efectuat reevaluarea”. 

În baza dispozițiilor sus-menționate, Administrația Bazinală de Apă Dobrogea- Litoral, unitate cu personalitate juridică din subordinea Administraţiei Naţionale ,,Apele Române”, a procedat la reevaluarea bunurilor imobile și mobile aflate în domeniul public al statului și în administrarea sa, înscrise în anexa nr. 12 la Hotărârea Guvernului nr. 1.705/2006, cu modificările și completările ulterioare.

Rezultatele reevaluării au fost consemnate în procesele verbale nr. 1483/29.01.2024 și nr. 1577/29.01.2024, încheiate de către comisiile de reevaluare numite prin decizia directorului administrației bazinale de apă.
Valorile de inventar aferente anexei proiectului de act normativ sunt cele înscrise în evidența contabilă a Administrației Bazinale de Apă Dobrogea- Litoral. 
       Datele din extrasele de carte funciară ale bunurilor din anexa prezentului act normativ, precum și cele cu privire la caracteristicile tehnice ale acestora rămân nemodificate.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului. 

În conformitate cu prevederile art. 2 alin. (1) lit. (e) din anexa nr. 1 la Hotărârea Guvernului nr. 1176/2024 privind aprobarea Normelor tehnice pentru întocmirea și actualizarea inventarului bunurilor din domeniul public al statului și ale inventarului bunurilor imobile din domeniul privat al statului, ,,modificarea inventarului bunurilor din domeniul public al statului de către entitățile prevăzute la art. 1, se face ori de câte ori se modifică: e) valorile de inventar.”
Administrația Bazinală de Apă Dobrogea- Litoral precizează că bunurile imobile și mobile ale căror valori de inventar se actualizează nu sunt grevate de sarcini, nu fac obiectul unor cereri de revendicare şi/sau al unor litigii aflate pe rolul instanţelor judecătoreşti.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale „Apele Române” prin Administrația Bazinală de Apă Dobrogea- Litoral, care promovează acest proiect prin Ministerul Mediului, Apelor și Pădurilor, în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările și completările ulterioare. 
Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art. 1 alin. (3) lit. a) din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.
Proiectul de act normativ se încadrează în prevederile art. 110 alin. (4) din Constituția României, republicată.

Menționăm faptul că prezentul proiect de hotărâre a Guvernului se încadrează în situaţiile prevăzute la art. 110 alin. (2) şi (4) din Constituţia României, republicată, având ca obiect actualizarea valorilor de inventar ale unor bunuri imobile și mobile aflate în domeniul public al statului şi în administrarea Administraţiei Naţionale “Apele Române” prin Administrația Bazinală de Apă Dobrogea- Litoral, ca urmare a reevaluării.

Precizăm că soluția propusă asigură actualizarea inventarului bunurilor din domeniul public al statului, astfel încât prin proiectul de act normativ nu se promovează o politică nouă.  

Faţă de cele prezentate, a fost promovat proiectul de Hotărâre a Guvernului privind actualizarea valorilor de inventar ale unor bunuri imobile și mobile cuprinse în anexa nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, aflate în domeniul public al statului şi în administrarea Administraţiei Naţionale “Apele Române” prin Administrația Bazinală de Apă Dobrogea- Litoral, instituție publică aflată în coordonarea Ministerului Mediului, Apelor şi Pădurilor, ca urmare a reevaluării, care în forma prezentată a fost avizat de ministerele interesate și pe care-l supunem spre adoptare.

